Imtella' Lulju 28, 2021 Rapport: Fiorella Pace Din hija ħarsa lejn l-istejjer ewlenin fil-faċċati tal-lum. THE MALTA INDEPENDENT THE MALTA INDEPENDENT b'ritratt tal-kju kbir li kie hemm ilbieraħ quddiem il-Parlament il-Belt biex in-nies jieħdu t-tilqima fil-walk in clinic li f'dawn il-jiem tinsab hemm. Rapport tal-Independent jikkwota lill-Kap tal-Oppożizzjoni u tal-Partit Nazzjonalista Bernard Grech jgħid li l-Partit Nazzjonalista formalment stieden lll-Gvern iwaqqaf kumitat b'membri miż-żewġ naħat biex joħroġ bir-rakkomandazzjonijiet fid-dawl ta' dak li se jirriżulta mill-inkejsta pubblika tal-qtil ta' Daphne Caruana Galizia. Il-ġurnal b'rapport li jikkwota lil Matthew Caruana Galizia li fix-xhieda tiegħu lbieraħ qal li hu u ommu kienu qed jinvestigaw l-ftehim ta' Electrogas u spjega li l-investigazzjoni tagħhom kienet qisha ferrovija fuq il-linji sejra b'direzzjoni lejn l-istazzjon u li xi ħadd kellu jisplodiha biex tieqaf. IN-NAZZJON IN-NAZZJON b'ritratt tal-Kap tal-Partit Nazzjonalista Bernard Grech waqt laqgħa mad-deputati u kandidati tal-Partit Nazzjonalista. Dr Grech qal li l-ħidma ta' dawn il-kandidati trid tissokta biex Malta jkollha gvern alternattiv li joffri tama ġdida għal pajjiżna. Rapport ieħor tan-Nazzjon jikkwota stqarrija tal-Partit Nazzjonalista li wara x-xhieda ta' Matthew Caruana Galizia fil-qorti lbieraħ qal li Daphne Caruana Galizia nqatlet għax kienet taf wisq fuq il-korruzzjoni tal-klikka madwar Joseph Muscat. Il-ġurnal b'rapport li jikkwota sid ta' skola tal-Ingliż f'pajjiżna li qalet li l-Gvern hu konfuż u lil dan is-settur qed itih majnata wara l-oħra. MALTATODAY MALTATODAY b'rapport li jikkwota x-xhieda ta' Matthew Caruana Galizia fil-qorti lbieraħ li qal li ommu qatt ma kienet iżżomm dokumenti sensittivi fuq il-laptop tagħha. Qal li l-informazzjoni marbuta ma' 17 Black kienet miżmuma fuq hard drive li tkun encrypted. Rapport ta' dan il-ġurnal bid-dettalji ta' każ li seħħ ilbieraħ wara nofsinhar meta tfajjel Malti ta' 14-il sena allegatament ta daqqa ta' sikkina lil ġuvni ta' 21 sena. Maltatoday b'rapport li ħaddiem taż-żejt li gġandu propjeta' f'Malta se jkun mġiegħel jagħmel kwarantina f'lukanda mniżżla mill-Gvern u mhux joqgħod ġo daru anke jekk għandu ċ-ċertifikat tat-tilqima. THE TIMES THE TIMES b'ritratt fil-paġna ta' quddiem tal-President Franċiż Emmanuel Macrin qed jattendi żifna fil-Polineżja lbieraħ. Rapport tat-Times bid-dettalji mill-qorti fejn ilbieraħ kompliet il-kumpilazzjoni fil-każ ta' Yorgen Fenech mixli li kien il-moħħ wara l-qtil ta' Daphne Caruana Galizia. Il-ġurnal jikkwota lil Matthew Caruana Galizia li fi-xhieda tiegħu lbieraħ qal li xhur qabel ma kien sar magħruf li Yorgen Fenech hu s-sid ta' 17 Black, Fenech qal lill-martu b'email li 17 Black kien ta' stress qawwi għalih u li l-Electrogas kien żball kbir. Rapport tat-Times jikkwota stħarriġ li sar dan ix-xahar u wera li żewġ terzi tal-Maltin iħossuhom skomdi jivvjaġġaw kawża tal-pandemija. 55% fil-mija ta' dawk li wieġba qalu li ma jħossuhom komdi xejn li jivvjaġġaw bħalissa. L-ORIZZONT L-ORIZZONT b'ritratt tal-wasla tal-ewwel ajruplan tal-Malta Air li wasal ilbieraħ. Rapport tal-Orizzont jgħid li fl-aħħar erbat ijiem 2,000 immigrant kienu interċettati mill-gwardji tal-kosta Libjana li qed jingħataw fondi tal-Unjoni Ewropea biex jinterċettaw dawn l-immigranti. Il-ġurnal jgħid li ladarba li jiġu interċettati dawn l-immigranti jittieħdu f'ċentru ta' detenzjoni. Rapport tal-Orizzont jikkwota statistika tal-Uffiċċju Nazzjonali tal-Istatistika li wera li fl-ewwel 6 xhur ta' din is-sena n-nefqa pubblika għall-benefiċċji soċjali żdiedet b'iktar minn 27 miljun ewro u laħqet is-somma ta' kważi 583 miljun ewro.